Την παράταση κατά τρεις μήνες του χρονοδιαγράμματος των συμβάσεων μεταξύ του Πολεμικού Ναυτικού και των Ναυπηγείων Σκαραμαγκά για την ολοκλήρωση των απαραίτητων εργασιών και δοκιμών των υποβρυχίων «Πιπίνος», «Ματρώζος», «Κατσώνης» και «Ωκεανός», προβλέπει τροπολογία που κατατέθηκε στο σχέδιο νόμου του υπουργείου Υγείας για τη δωρεά του Ιδρύματος Σταύρου Νιάρχου.

Με την τροπολογία προβλέπεται, επίσης, η επιπλέον χρηματοδότηση του προγράμματος ναυπήγησης των υποβρυχίων με 1,95 εκατομμύρια ευρώ -που αφορά και στις εργασίες συντήρησης των συνοδών πλοίων των υποβρυχίων και του προγράμματος ναυπήγησης των πυραυλάκατων με 5,92 εκατομμύρια ευρώ από τον προϋπολογισμό του υπουργείου Εθνικής Άμυνας, από το πρόγραμμα δημοσίων επενδύσεων (εθνικό σκέλος).

Στην αιτιολογική έκθεση διευκρινίζεται ότι οι αναγκαίες εργασίες αποκατάστασης των διαπιστωθέντων προβλημάτων των 4 υποβρυχίων, μέρος των οποίων οφείλεται στην έλλειψη επαρκούς συντήρησης αυτών με αποκλειστική ευθύνη των ΕΝΑΕ για το χρονικό διάστημα που προηγήθηκε πριν από την εμπλοκή του Πολεμικού Ναυτικού στην αποπεράτωσή τους, σύμφωνα με τις προβλέψεις του ν.4258/14, είχαν ως αποτέλεσμα τη χρονική διολίσθηση του προγράμματος.

Περαιτέρω τονίζεται ότι η χρηματοδότηση του προγράμματος επαρκεί μέχρι και τον Ιούνιο του 2019 οπότε και το Πολεμικό Ναυτικό θα πρέπει να διακόψει οποιαδήποτε δραστηριότητα εντός των Ναυπηγείων Σκαραμαγκά (ΕΝΑΕ) με προφανή συνέπεια το ναυπηγείο να περιέλθει στη δυσμενή προ των προβλέψεων του ν.4258/14 και εμπλοκής του ΠΝ, κατάστασης.

Παράλληλα, με άλλη διάταξη της τροπολογίας δίνεται παράταση κατά τρεις μήνες του χρονοδιαγράμματος των συμβάσεων μεταξύ Πολεμικού Ναυτικού και Ναυπηγείων Ελευσίνας για την ολοκλήρωση του προγράμματος ναυπήγησης των πυραυλάκατων τύπου «Ρουσσέν».